Kommentar til UA, innsendt 4. des. 2022

I 2006 vedtok NTNU's styre etter flere års diskusjoner å gå for en tocampus-løsning med opprustning av Dragvoll. Men dette ble i de følgende årene motarbeidet av Trondheim kommune og Departmentet. NTNU ble presset til å starte en prosess i 2013 for «visjoner for universitetet i 2060» som endte opp med at NTNUs styre i 2016 snudde og vedtok samling i området rundt Gløshaugen og sentrum. La det likevel være helt klart: Planene om samling har hele tiden primært vært et byutviklingsprosjekt der ledelsen har bidratt med vikarierende faglige argumenter.

Jeg siterer meg selv fra en kommentar i Universitetsavisa i februar 2013: «Det er ingen tvil om at det er Trondheim kommune og departementet som driver denne saken frem. Jeg har ikke hørt om noen på NTNU som mener at vi vil få mer samarbeid eller bedre vitenskapelig nivå av å flytte Dragvoll. Det er klart at mange Dragvoll-studenter ønsker å ha det mer sentralt, men de andre argumentene er bare flosker og politikersnakk.»

Nå har Departmentet fått kalde føtter med kostnadene for flyttingen og med Rita Ottervik på vei ut presser heller ikke Trondheim Kommune så sterkt med å flytte Dragvoll til sentrum. Da er det åpent for at NTNU igjen går tilbake til det som hele tiden har vært grunnplanets syn, nemlig at Gløshaugen allerede er full nok av bygg og at det beste for NTNU derfor er å oppgradere Dragvoll campus.